  Майя Бывальцева Россилэн азьмуртэз Владимир Путин Ижкаре вуылыку бадӟым саклык висъямын вал дышетонлы но егитъёслэн ӧнер быръёнзылы. «Калашников» концернын кун кивалтӥсь Россиысь машиностроительёслэн огазеяськонзылэн но Обороная предприятиослы юрттонъя лигалэн бюрозылэсь кенешонзэ ортчытӥз. Отын со, кылсярысь, пусйиз дышетон удыслэн но предприятиослэн кусыпъёссылы тросгес саклык висъяно шуыса. «Кемалась ӧвӧл мон Росси Федерацилэсь пӧртэм улосвылъёсысьтыз пӧртэм школаосысь дышетӥсьёсын пумиськылӥ. Ваньзы одӥг ымысь верало — бадӟым, пичи, шоръёзо, тужгес но вылӥ технологиосын ужась предприятиосын кусыпъёс тырмыт ӧвӧл. Ӧвӧл тырмыт. Соос отын сое уг но шӧдо. Соос туж ӧжыт. Мон тодӥсько, татчы лыктэм муртъёс ужало со бордын. Но мынам эшшо одӥг пол куреме потэ — солы бадӟымгес саклык висъялэ», — вазиськиз кенешонэ люкаськемъёслы Владимир Путин. Россилэн азьмуртэз «Калашников» концернысь егит ӧнерчиосын но тодосъя но техникая конкурсъёсын но ӵошатсконъёсын вормем дышетскисьёсын пумиськиз. Пиналъёс солы асьсэ ӵектосъёссы сярысь веразы, соос пӧлын мугорез шонер возьыны юрттӥсь электрон арбери но «визьмо уморто». «Умортоын шунтонэз вань. Температура пусъем эсэплэсь улӥынгес ке, со ӝуатӥське, озьы мушъёслы асьсэлы шуныт поттыны кулэ ӧвӧл ни, соослы капчигес, соос тросгес чечы бичало», — веразы ӵектосэз кылдытӥсь пиналъёс. Азьмурт юаз, нош мушъёс уз-а азьтэмске? Со сяна, умортоын мукет арбериос но вань, соос ужез капчиято но пайдалыкез будэто. Дышетскисьёс «визьмо умортозэс» Удмуртиысь «Юньга» муш бакча куремъя лэсьтӥзы. Муш вордӥсь солэсь пайдалыксэ пусйиз. «Кылем арын со но шунтон лэсьтӥз но валаз, мушъёслы умойгес луиз шуыса. Солэн мушъёсыз но, чечыез но тросгес луизы», — веразы пиналъёс. Школаын дышетскисьёсын но егит ӧнерчиосын пумиськем бераз Владимир Путин чаклаз, кызьы Удмуртилэн кивалтэтэз, «Кванториум» нылпи технопаркъёслэн сӧзнэтсы но «Калашников» концерн валче ужан сярысь тупанкыл юнматӥзы. Ужкагазъя элькунын нылпи технопаркъёсты но робототехникая классъёсты азинтон чакламын. Удмуртиысь дышетскисьёс Владимир Путинлы «визьмо уморто» ӵектоссы сярысь веразы Иворъёсъя «Удмуртия» Владимир Путинлэн Ижкарын ужамез сярысь текстэн трансляция нуиз. Тегъёс: Мерлык Дышетон Ижкар ВладимирПутин Удмуртия пиналъёс ужасьёс оборонаянопромышленностьяогъет  